|  |  |  |
| --- | --- | --- |
| |  | | --- | |  | | **REPUBLIKA HRVATSKA ZAGREBAČKA ŽUPANIJA**  **GRAD VELIKA GORICA** |   **GRADSKO VIJEĆE**  KLASA:024-01/2025-04/33  URBROJ:238-31-02-2025-01  Velika Gorica, 09. srpnja 2025. |

Na temelju članka 33. Statuta Grada Velike Gorice (Službeni glasnik Grada Velike Gorice 01/21), Gradsko vijeće Grada Velike Gorice na 2. sjednici održanoj 09. srpnja 2025. godine donijelo je

IZVJEŠĆE O PROVEDBI

PROGRAMA JAVNIH POTREBA ZA DJECU

GRADA VELIKE GORICE ZA 2024. GODINU

**1. UVOD**

Polazeći od postavke da je obveza država, vlada, lokalnih vlasti, ustanova, roditelja, udruga, građana i djece upoznati, shvatiti, poštivati i primjenjivati Konvenciju o pravima djeteta te da poštivanje ovih prava znači odrastanje djece u zdravom i sigurnom okruženju, *Programom javnih potreba za djecu* predstavljen je koncept djelovanja za djecu na području Grada Velike Gorice.

Program javnih potreba za djecu Grada Velike Gorice usmjeren je na zadovoljavanje onih potreba djece koje nisu obuhvaćene ili su nedovoljno zastupljene u sustavima koji su normativno uređeni na državnoj, regionalnoj i lokalnoj razini te su jasno propisani uvjeti za zadovoljavanje tih potreba. U tom smislu, ovaj Program rezultat je djelovanja na specifičnosti koje proizlaze iz kulturnog i društvenog konteksta Grada Velike Gorice kao lokalne zajednice koja posebnu brigu posvećuje poboljšanju kvalitete odrastanja djece. Brigu za djecu u lokalnoj zajednici ne čini samo provedba formalnopravnih obveza, ona nadilazi zadane okvire i pripada području javnog interesa.

**2. PROGRAMI NAMIJENJENI DJECI, RODITELJIMA I ODRASLIMA KOJI RADE S DJECOM**

*2.1. Programi pozitivnog razvoja i prevencija društveno neprihvatljivih ponašanja djece i mladih*

Temeljem *Odluke o načinu raspodjele raspoloživih sredstava iz Proračuna Grada Velike Gorice namijenjenih financiranju programa udruga u području pozitivnog razvoja djece i prevencije društveno neprihvatljivih ponašanja djece i mladih,* objavljen je Javni poziv godinu u svrhu dodjele financijskih potpora za programe od interesa za Grad Veliku Goricu.

Prioritetni programi za Grad Veliku Goricu u 2024. bili su programi:

* zaštite i jačanja mentalnog zdravlja djece i mladih;
* stjecanja kompetencija usmjerenih ostvarivanju participativnih prava djece i mladih;
* podrške odgojiteljima, učiteljima i stručnim suradnicima u odgojno-obrazovnom sustavu;
* koji obuhvaćaju područja rada s djecom i mladima izravno, kao i s članovima njihovih obitelji;
* koji zadovoljavaju one potrebe koje nisu obuhvaćene odgojno-obrazovnim procesom i redovnim djelatnostima vrtića, škola i drugih ustanova koje se bave djecom i mladima;
* koji podrazumijevaju raznolikost i sveobuhvatnost u pristupu prevenciji problema u ponašanju s ciljem jačanja zaštitnih i smanjivanja rizičnih činitelja za rizična ponašanja i/ili poremećaje u ponašanju.

Za financiranje programa u okviru ovog Poziva bio je raspoloživ iznos od 20.000,00 €. Najmanji iznos financijskih sredstava po pojedinom programu je 650,00 €, a najveći iznos je 4.000,00.

Povjerenstvo je razmatralo 10 programa udruga pristiglih prema Javnom pozivu, od kojih je 9 predloženo za financiranje. Pri vrednovanju i odabiru programa Povjerenstvo je, uz udovoljavanje uvjetima Javnoga poziva, uzelo u obzir povratnu informaciju iz osnovnih škola koja je utemeljena na potrebama i dosadašnjem iskustvu u provedbi pojedinih programa.

Odobreni su i provedeni sljedeći programi:

|  |  |  |  |
| --- | --- | --- | --- |
| **Redni broj:** | **Naziv udruge** | **naziv programa** | **predložena sredstva**  **eur** |
|  | Udruga Ti si OK | Pomoć i podrška učenicima s poteškoćama i poremećajima u ponašanju – Preuzimam odgovornost | 2.500,00 |
|  | Udruga Fun Da Mental | Abeceda interneta | 1.400,00 |
|  | Udruženje Djeca prva | Trauma i razvoj djece – praktična perspektiva | 2.000,00 |
|  | Udruga KULTUR | Kultura u fokusu 3 | 1.300,00 |
|  | Udruga Riječi/ Prave/ Predstave | Theatro predstava „NASILJE – za nasilje nema opravdanja!“ | 2.500,00 |
|  | Udruga roditelja „Korak po korak“ | CAP program prevencije nasilja nad i među djecom | 1.500,00 |
|  | Društvo za komunikacijsku i medijsku kulturu | Budi mudrica u digitalnom svijetu | 3.600,00 |
|  | Turopoljska udruga skauta TUR | Izviđački put izazova: Od zadovoljnog djeteta do zdravog mladog čovjeka | 4.000,00 |
|  | Udruga Bacači sjenki | FROOOM! Filmska škola za djecu i mlade | 1.200,00 |
| **UKUPNO** | | **20.000,00** | |

### **2.2. Program „Velika Gorica – prijatelj djece“**

Grad Velika Gorica sudjeluje u ovom programu koji na razini Republike Hrvatske nosi naziv „Gradovi i općine – prijatelji djece“. Program organiziraju Savez društava Naša djeca Hrvatske i Hrvatsko društvo za preventivnu i socijalnu pedijatriju uz pokroviteljstvo UNICEF-ova ureda za Hrvatsku. Cilj je motivirati odrasle u gradovima i općinama Hrvatske da potpunije ostvaruju prava i potrebe djece priznate u Konvenciji UN o pravima djeteta.

U sklopu Programa, od 30. rujna do 4. listopada 2024., obilježen je Dječji tjedan kao važna gradska manifestacija koja obogaćuje početak svake nove školske godine i podsjeća odrasle na potrebu i važnost poštivanja dječjih prava.

Dječji tjedan obilježen je različitim temama i sadržajima važnima za odrastanje djece, a središnji događaj bio je otvaranje i početak rada novoizgrađene područne škole i vrtića u Dubrancu. U Dječjem tjednu zamijenjene su dotrajale ploče „Grad Velika Gorica – prijatelj djece“ i postavljene nove na svim ulazima u Grad.

Za navedene aktivnosti utrošeno je **7.136,20** €.

### **2.3. Promidžba i informiranje**

Kontinuirana medijska promocija sadržaja i aktivnosti za djecu i mlade na području Grada Velike Gorice provodi se putem radio emisije „Zvonjalica“ na lokalnom radiju koju vode i uređuju djeca (učenici svih velikogoričkih osnovnih škola) uz podršku svojih mentorica. Cilj emisije je edukacija, aktivno stvaranje i kreativno izražavanje djece na području medijske kulture. Osim što je informativna, ova emisija potiče aktivno sudjelovanje djece u zastupanju njihovih prava i upozoravanju na teme koje su važne za njihov život.

Za realizaciju radio emisija u 2024. godini, utrošeno je 6.650,00 €.

### **2.4. Centar za djecu, mlade i obitelj Velika Gorica**

#### Centar za djecu, mlade i obitelj Velika Gorica je ustanova nastala kao odgovor na potrebu da se u lokalnoj zajednici provode dodatni sadržaji i programi rada s djecom, mladima i odraslima. Programi Centra su besplatni za djecu i roditelje.

U 2024. godini provodili su se programi pozitivnog razvoja, preventivni programi, programi poticanja govorno-jezičnog razvoja, program savjetovanja te programi za zaposlenike, vanjske suradnike i volontere. Uz to se kontinuirano provodi evaluacija rada Centra. Načini rada su: radionice, individualni rad – savjetovanja i logopedski tretman, predavanja i tribine. Radionice se provode u grupama različite veličine, a u prosjeku broje 8-15 članova. U proces savjetovanja mogu se uključiti djeca, mladi, odrasli i obitelji, a u logopedski rad djeca predškolskog i osnovnoškolskog uzrasta te njihovi roditelji.

U Centru je zaposleno sedam osoba čije se plaće i materijalna prava financiraju iz gradskog proračuna. Uz stalno zaposlene, koristile su se usluge vanjskih suradnika: voditelja radionica, tribina i okruglih stolova, supervizora, predavača te knjigovodstvene usluge.

U Centru je u 2024. godini bilo 1749 korisnika – djece, mladih, članova njihovih obitelji, kao i stručnjaka koji se bave djecom i mladima. Ponuđeno im je 33 programa koji su se provodili u 76 grupe i kroz program savjetovanja i logopedskih tretmana. Individualno se radilo s 235 korisnika. Programe je vodilo 29 vanjskih suradnika – honorarnih suradnika, volontera i studenata na praksi. Osmišljena su 3 nova programa za djecu, mlade i članove obitelji. Riječ je programima „Ljetni Mindfulness“ i „Maštograd“ u kojima su se koristile tehnike psihodrame i „Pričanje priča“ u kojem se koriste terapeutske tehnike rada. Posebna pažnja posvećena je snažnijem povezivanju s institucijama u zajednici koje se bave djecom i mladima, posebno s dječjim vrtićima i školama i to u velikoj mjeri u kontekstu tema zaštite mentalnog zdravlja i sprječavanja nasilja među djecom.

U prosincu 2024. g. Centar je preseljen u novi – veći i prostraniji prostor koji osigurava proširenje djelatnosti i razvoj novih programa.

Za djelatnost Centra utrošena su sredstva u iznosu od **251.568,41 €.**

***2.5. Djelovanje Goričkog kluba mladih i potpora programima udruga mladih***

Gorički klub mladih bavi se organiziranjem različitih programa i aktivnosti za mlade i s mladima u prostoru Doma kulture Galženica. Mladi su se tijekom 2024. g u Klubu družili, informirali o temama i pitanjima koja su im važna, provodili slobodno vrijeme.

Za djelovanje Goričkog kluba mladih utrošena su sredstva u iznosu od **1.143,54 €.**

S ciljem podrške udrugama mladih objavljen je *Javni poziv za predlaganje programa za mlade*; nakon razmatranja programa, Povjerenstvo za mlade predložilo je osam programa koji su dobili financijsku podršku u ukupnom iznosu od **10.000,00 €.**

|  |  |  |  |
| --- | --- | --- | --- |
| **Redni broj:** | **Naziv udruge** | **naziv programa** | **predložena sredstva (€)** |
| 1. | KUD „ČIČE“  Novo Čiče | Mladi u zajednici | 1.610,00 |
| 2. | Gimnastički klub „VG LIMAČI“ | Univerzalnost ljetne škole rolanja (7.-14. god.) | 1.000,00 |
| 3. | Fitness klub Black Jack GYM | Sport je moj izbor, a ne ulica | 1.375,00 |
| 4. | Udruga „TI SI OK“ | Zamke i opasnosti društvenih mreža za mlade- „Tamna strana interneta“ | 2.200,00 |
| 5. | KUD Mičevec | Centar za mlade „Mičevec“ | 1.375,00 |
| 6. | Udruga mladih, ekologije i sporta Pleso | Zeleno Pleso | 960,00 |
| 7. | Udruga žena „Naš Rakitovec“ | Organiziranje zabavnih i poučnih aktivnosti i radionica za djecu i mlade | 1.000,00 |
| 8. | Centar za mlade VG | Razvojni krugovi: od emocije do znanja i stvaralaštva | 480,00 |
| **UKUPNO** | | **10.000,00 EUR** | |

***2.6. Dječja participacija - Dječje gradsko vijeće Grada Velike Gorice***

Dječje gradsko vijeće je predstavničko tijelo djece putem kojeg se promovira i ostvaruje pravo na sudjelovanje djece u lokalnoj zajednici. Novi saziv Dječjeg gradskog vijeća ima 19 članova, a započeo je s aktivnim radom početkom 2023. godine.

Dječje vijeće održava javne sjednice na kojima se raspravlja o problemima s kojima se susreću djeca u svom odrastanju. Članovi Dječjeg gradskog vijeća su predstavnici svih osnovnih škola. Na sjednici u Dječjem tjednu gradonačelnik i drugi predstavnici gradske vlasti odgovaraju na pitanja dječjih vijećnika. Dječje vijeće se redovito sastaje tijekom godine u Centru za djecu, mlade i obitelj te aktivno sudjeluje na različitim događanjima čiji je cilj promoviranje prava djece i aktivno sudjelovanje djece.

U protekloj godini dječji vijećnici su sudjelovali u projektu „Od deklaracije do participacije“ kojeg u suradnji s Centrom za djecu, mlade i obitelj provodi voditeljica Dubravka Uroda (obrt Eduroda) koji je osmišljen kao višemjesečni oblik praktične podrške djeci u stjecanju različitih kompetencija, s naglaskom na jezične (aktivno slušanje, kritičko mišljenje, javni govor, storytelling), ali i one obuhvaćene međupredmetnim kurikulumima (Osobni i socijalni razvoj, Učiti kako učiti, Građanski odgoj i obrazovanje, Zdravlje, Poduzetništvo, Uporaba informacijske i komunikacijske tehnologije, Održivi razvoj). Time se temeljno iskustvo učenja stečeno u školi dodatno učvršćuje, čime učenici mogu doprinijeti kako u svojim školskim sredinama, tako i u lokalnoj zajednici (ponajprije u cilju razvoja alata za izražavanje vlastitog mišljenja, a potom i za donošenje odluke o tome hoće li i u kojem opsegu participirati u svojoj zajednici.) Cilj je projekta poučavati, facilitirati, pratiti i motivirati djecu za ustrajnost u osobnom i socijalnom rastu te razvoju stavova utemeljenih na principima demokracije i aktivnog građanstva. Projekt je proveden kroz ciklus od 7 radionica/treninga (svaka radionica traje 5 školskih sati).

Završna aktivnost projekta bila je snimanje kratkog filma *Naš glas*, a kojim se problematizira tema položaja djece u ratnim sukobima, osuđuju ratovi i šalju poruke odraslima o miru u svim dijelovima svijeta. Temu filma dječji vijećnici su sami odabrali, a kroz radionice su stvarali tekst za film i sami ga preveli.

Za aktivnosti Dječjeg gradskog vijeća utrošena su sredstva u iznosu od **1.715,63 €.**

1. ZAKLJUČAK

Program javnih potreba za djecu objedinjuje različite javne potrebe za djecu, ali posebno naglašava specifične programe koji su odraz potreba i interesa djece i roditelja. U nekim specijaliziranim područjima Grad Velika Gorica predstavlja primjer dobre prakse – djelovanju gradske ustanove Centra za djecu, mlade i obitelj Velika Gorica i djelovanju Dječjeg gradskog vijeća. Program javnih potreba za djecu daje jasan okvir za djelovanje i okuplja u zajednici sve raspoložive resurse koji se bave djecom i mladima.

PREDSJEDNIK GRADSKOG VIJEĆA

Darko Bekić, univ.spec.pol.